Ügyszám: 08000/ 433-3  /2016. ált.	

ELBÍR  HÍRLEVÉL

Tisztelt Olvasó!

A Győr-Moson-Sopron Megyei Rendőr-főkapitányság 2016. áprilisi bűnmegelőzési hírlevelét olvassa. A hírlevelet az Országos Rendőr-főkapitányságon a Rend és Biztonság Közbiztonsági Program rendőrségi feladatainak végrehajtására kiadott feladatterv szerint készítjük el Önöknek minden hónapban. Amennyiben úgy gondolja, hogy nem szeretne a későbbiekben a hírlevelünkből kapni, kérem elektronikus formában jelezze részünkre és a címlistából törölni fogjuk. A hírlevelet a megyénkben dolgozó bűnmegelőzési munkatársaink által megküldött - az adott hónapra vonatkozó tipikus bűncselekményekről szóló – tájékoztatók alapján készítjük el.  A leírt bűncselekmények egy bizonyos megyei településen történtek, de gyakorlatilag bárhol megtörténhettek volna.

Hírleveleinkben a hétköznapi életben gyakran előforduló, illetve aktuálisan megtörtént bűncselekményekre, illetve azok megelőzési lehetőségeire hívjuk fel a figyelmet, hogy kevesebben váljanak ezáltal áldozattá!

Újra itt a kerékpárszezon!

Lopás bűntettének megalapozott gyanúja miatt K. A. (31) feljelentést tett ismeretlen tettes ellen, aki 2016.02.24-én 16:00 óra és 02.25-én 05:00 óra közötti időben egy étterem udvarából a sértett lakattal lezárt kerékpárját eltulajdonította. A bűncselekménnyel okozott kár: 100.000 Ft.

Lopás bűntettének megalapozott gyanúja miatt rendőri jelentés alapján indult eljárás ismeretlen tettes ellen, aki 2016.03.05-én 13:00 és 13:05 óra közötti időben egy élelmiszerbolt előtti kerékpártárolóból A. É. (69) tulajdonát képező lezárt, női, piros színű kerékpárját ismeretlen módszerrel eltulajdonította. A lopással okozott kár: 61.000 Ft.

Kérjük Önöket, lehetőleg forgalmas helyen hagyják kerékpárjukat, ahol másokat nem zavar a közlekedésben. Jó helynek számít egy olyan terület, ahol már több kerékpár is parkol, hiszen a lelkiismeretes kerékpárosok figyelnek egymás járművére. Ha nincs a közelben kerékpártároló, akkor olyan masszív vaskorlátot, lámpaoszlopot keressenek, amely a talajhoz fixen van rögzítve,betonozva.  A kerékpáros szakemberek azt mondják, a vázat és az első kereket együtt kell a fix tartóhoz rögzíteni, ugyanis, ha az első kerék tengelye "gyorszáras" és ha nem kötik a korláthoz, akkor pillanatok alatt leszedhetik a tolvajok az első kereket. Semmiképpen ne a gumiborítású gyenge sodronyból készült lakatot válasszák, ugyanis ezt csípőfogóval másodpercek alatt szét lehet vágni. Az edzett, hőkezelt lánccal és az úgynevezett 'U' lakattal egyszerre akár több kétkerekűt is lezárhatnak. Ezeknek a záraknak a használata biztonságosabb, egyszerű és csak elektromos vágóval lehet eltávolítani, de ahhoz hosszú percek szükségesek. Érdemes olyan helyre rögzíteni a kerékpárt, ahol a zár eltávolítása hosszabb időbe kerülhet a tolvajnak. Hagyjuk a kerékpárt lehetőleg zárt helyen, zárható, lelakatolt tárolóban. Természetesen nincs tökéletes védelem, de minél rövidebb idő áll a tolvaj rendelkezésére, annál kisebb az esélye a sikeres lopásnak. 

Alkalmi vétel előre utalással

Csalás vétsége miatt K. M-né (47) feljelentést tett ismeretlen tettes ellen, aki az egyik internetes hirdetési portálon eladásra kínált egy Ford Tranzit típusú gépjárművet. A sértett felvette a kapcsolatot az eladóval, aki I. R. néven mutatkozott be, majd az általa megadott számlaszámra K. M-né 2016.01.29-én elutalt foglalóként 150.000 Ft-ot. Ezek után az eladó különböző kifogások után elérhetetlenné vált, a járművet a sértett nem kapta meg, illetve a befizetett összeget sem utalták vissza neki. Az ismeretlen személy cselekményével tévedésbe ejtette a sértettet és ezáltal neki anyagi kárt okozott. A bűncselekménnyel okozott kár: 150.000 Ft.

Nagyobb kárt okozó csalás bűntettének megalapozott gyanúja miatt eljárás indult H. D. feljelentése alapján ismeretlen tettes ellen, aki 2016.02.23-án internetes autóvásárlási célzattal 2.000 euró készpénzt csalt ki a feljelentőtől. Az interneten történő levelezést követően a sértett elutalta a vételárat, a pénz átutalását követően az eladóval nem tudott kapcsolatba lépni, a gépjármű sem került a sértett tulajdonába. A bűncselekménnyel okozott kár: 2.000 euró - kb. 620.000 Ft.

Csalás vétségének megalapozott gyanúja miatt eljárás indult V. S. feljelentése alapján ismeretlen tettes ellen, aki az egyik internetes hirdetési portálon eladásra kínált egy motoros láncfűrészt 74.000 Ft értékben. A sértett a vételárat előre postautalványon 2016.03.16-án teljesítette, azonban a feljelentés megtételéig a láncfűrészt nem kapta meg. A bűncselekménnyel okozott kár: 74.000 Ft.

Kérjük Önöket, hogy az internetes hirdetési oldalakon található ajánlatokkal legyenek körültekintőek, mert ezek között sok a valótlan tartalmú hirdetés, amelyekkel pénzt csalnak ki a leendő áldozatoktól az elkövetők. Sokszor a népszerű jármű tartozékokat, személygépkocsikat, szerszámokat, kisgépeket hirdetik vonzóan alacsony áron, így használva ki a későbbi sértettek jóhiszeműségét. Soha, semmilyen internetes ajánlat, vásárlás során ne fizessenek előre, ne küldjenek pénzt csak miután megkapták a terméket. Százszázalékos biztonság nincs, de óvatosság nélkül bárki könnyen áldozattá válhat!

Bankkártyás csalás

Csalás bűntettének megalapozott gyanúja miatt N. S. (52) feljelentést tett ismeretlen tettes ellen, aki 2016.03.03-án 21:15 és 21:45 óra közötti időben tranzakciót indított a sértett fél bankkártya adatainak jogtalan felhasználásával. A bűncselekménnyel okozott kár: 84.233 Ft.

 Az Internet elterjedésével egyre több „digitális bűncselekményt” követnek el. Az egyik ilyen módszer, amikor valakinek a bankszámlájáról tudta és beleegyezése nélkül az Interneten keresztül vásárlást, pénzfelvételt hajtanak végre. A hasonló eseteknek mindig van előzménye, például korábban valamilyen módon az ismeretlen elkövető számára ismertté váltak a sértett bankkártyájának adatai (például egy nem biztonságos Internetes kapcsolaton történt vásárlás következtében).  A bankkártya adatokat soha ne adják meg e-mailben vagy más internetes, nem banki űrlapon keresztül!

Meglátni és megszerezni

Lopás bűntette kísérletének megalapozott gyanúja miatt eljárás indult Ő. S. (27) feljelentése alapján ismeretlen tettes(ek) ellen, aki(k) 2016.03.07-én 20:00 óra és 23:00 óra közötti időpontban a feljelentő tulajdonát képező, lezárt személygépkocsiját ismeretlen módszerrel, állagsérelem okozása nélkül kinyitotta(ták), majd abból egy laptopot kísérelt(ek) meg eltulajdonítani. Az elkövető(k) tevékenységét egy szemtanú megzavarta, emiatt a cselekmény kísérlet maradt. Lopási és rongálási kár nem keletkezett. 

Lopás vétségének megalapozott gyanúja miatt rendőri jelentés alapján indult eljárás ismeretlen tettes ellen, aki 2016.03.07-én 19:00 és 2016.03.08-án 06:45 óra közötti időben egy parkolóban álló kistehergépkocsit erőszakra utaló nyom hátrahagyása nélkül kinyitott és abból különféle szerszámokat tulajdonított el összesen kb.: 415.000 Ft értékben. A bűncselekménnyel okozott kár: 415.000 Ft.

Lopás bűntettének megalapozott gyanúja miatt R. S. (43) feljelentést tett ismeretlen tettes ellen, aki 2016.03.12-én 17:00 óra és 2016.03.13-án 04:30 óra közötti időben a sértett családi háza előtt parkoló, saját tulajdonát képező személygépkocsiját zárfelszúrás módszerével kinyitotta és onnét eltulajdonította fúró szettjét, csavar behajtó készletét, fúrószárait, fogóját, és kéziszerszámait. A lopással okozott kár kb.: 400.000 Ft. A rongálással okozott kár kb.: 10.000 Ft.

Lopás bűntettének megalapozott gyanúja miatt rendőri jelentés alapján indult eljárás ismeretlen tettes ellen, aki 2016.03.12-én 01:00 óra és 07:30 óra közötti időben a családi ház előtt leállított gépkocsi bal első ajtóját, valamint a csomagtér ajtójának zárját felszúrás módszerével kinyitotta és a csomagtérből 1 vésőgépet, 2 isméretű sarokcsiszolót, 1 fúrógépet, 2 nagyméretű sarokcsiszolót, 1 keverőgépet, 1lézer szintezőt, illetve 2 csavarbehajtót tulajdonított el. Az elsődleges megállapítások alapján a lopással okozott kár kb.: 742.000 Ft. A rongálással okozott kár kb.: 60.000 Ft. 

Lopás bűntettének megalapozott gyanúja miatt rendőri jelentés alapján indult eljárás  ismeretlen tettes ellen, aki 2016.03.08-án 03:15 és 03:45 óra közötti időben az M1-es autópálya 119-es pihenőjében A. I. (39) által leállított személygépkocsi jobb első oldalüvegét betörte, majd a jobb első ülésről eltulajdonította a sértett táskáját, a benne lévő okmányokkal, mobiltelefonnal, három darab bankkártyával és kb.: 28 000 forint értékű különböző valutával együtt. A lopással okozott kár kb.: 150.000 Ft. A rongálással okozott kár kb.: 100.000 Ft.

Az elkövetők - legtöbbször - akkor követnek el gépjármű feltörést, ha biztosak benne, hogy "találnak valami értékeset", ami kívülről, az ablakon keresztül látszik. Sok esetben az elkövetők megfigyelik, hogy a gépjármű melyik időpontokban van őrizetlenül, áll a nyitott udvaron vagy parkolóban. A rajta található feliratok alapján, milyen szerszámokat, kisgépeket tárolhatnak benne. Fokozottan figyeljenek járműveikre, továbbá arra, hogy

NE HAGYJANAK  ÉRTÉKET A GÉPJÁRMŰVÜKBEN!

1. Személyes okmányaikat, pénzt, bankkártyát, ékszert és a gépjármű okmányait soha ne hagyják a gépjárműben! 
2. Ne hagyjanak csomagot, táskát, mobiltelefont, GPS-t, laptopot és egyéb értékes műszaki cikket az utastérben vagy egyéb látható helyen! Az ülések alatti helyek és a kesztyűtartó sem biztonságos, mivel ezeket a helyeket is gyorsan "átnézik" az elkövetők.
3. Mindig zárják be a gépjármű összes ajtaját, az ablakot húzzák fel, kapcsolják be a riasztót akkor is, ha csak pár percre szállnak ki! Bevásárláskor a személyes dolgaikat tartalmazó táskájukat, pénztárcájukat az autóba pakolás idején se hagyják őrizetlenül!
4. Kiszállás után ellenőrizzék a gépjármű lezárt állapotát! 

A biztonság sok esetben csupán óvatosságon és az odafigyelésen múlik és nem kerül semmibe.

A bizalom ára

Rablás bűntette miatt P. G-né (36) feljelentést tett ismeretlen tettes ellen, aki 2016.03.21-én 21:30 és 21:42 közötti időben egy Kft. bejárata előtti parkolóban arra kényszerítette, hogy a nála lévő összes készpénzt adja át. Az ismeretlen egy gázspray-t vett elő, ezzel próbált követelését nyomatékosítani. P. G-né fenyegetett helyzetében az ismeretlen férfi részére átadott 40.500 Ft készpénzt. A bűncselekménnyel okozott kár: 40.500 Ft.

Rablás bűntette miatt V. L-né (75) feljelentést tett unokája, V. E. (14) ellen, aki 2016.03.24-én 17:00 és 18:00 óra közötti időben a sértett lakóházában erőszakkal, testi erőfölényét kihasználva először a falhoz, majd az ott lévő ágyra lökte a feljelentőt. V. E. ezt követően a sértett farmernadrágjának első zsebéből, dulakodás közben, -V. l-né a támadás elhárítására tett kísérletei ellenére- kivett 95.000 Ft készpénzét, amelyet ezután el is tulajdonított. A sértett megkísérelte a pénzt visszavenni, azonban a testi erőkülönbség miatt ez nem járt eredménnyel. A bűncselekménnyel okozott kár: 95.000 Ft.

A vagyon elleni bűncselekmények legsúlyosabb formája a rablás, amikor az elkövető a dolog elvétele érdekében személy elleni erőszakot alkalmaz vagy a lopás sikere érdekében,a sértetett öntudatlan vagy védekezésre képtelen állapotba helyezi. Rablásnál az erőszak vagy a fenyegetés olyan mértékű az elkövető részéről, hogy az alkalmas a sértett ellenállásának megtörésére. 
Rablás esetén a támadó előnyben van, hiszen kiszemelt áldozatot legtöbbször váratlanul éri az esemény. 
Biztos recept nincs, de az első, amit tenni érdemes, hogy megőrizzék lélekjelenlétüket, ne essenek pánikba!
A következő pillanatban próbálják felmérni helyzetüket, és mérlegeljenek!
Választhatják a menekülést, ha erre reális esély van! 
Amennyiben túlerővel állnak szemben, illetve túl kockázatos az ellenállás, érdemes a megadó taktikát választani. Eleget tenni a rabló(k) követelésének és átadni az értékeket, hiszen életünk és testi épségünk megőrzése minden anyagi kárnál fontosabb.
Valószínű, hogy a megkaparintott értékekkel a támadó azonnal elmenekül és erőszakra nem kerül sor.
Fontos, hogy jegyezzük meg, amennyire csak tudjuk a támadónk/támadóink arcvonásait, jellegzetességeit (seb, heg, tetoválás, bármi, ami nekünk különös rajta) ruházatát, esetleg, milyen néven szólították egymást, ezzel segíthetjük az elfogásukat. 

Ha megtörténik a baj a rendőrséget minél gyorsabban értesíteni kell!  

Trükkös álszolgáltatók

Lopás vétsége miatt Sz. I. B-né (83) feljelentése alapján indult eljárás ismeretlen tettesek (egy férfi és egy nő ellen), akik 2016. március 18-án 11:00 és 12:00 óra közötti időben a sértett lakásába bementek arra hivatkozva, hogy papírt és tollat szeretnének kérni. Ezt követően a sértett figyelmét elterelve a lakásból 210.000 Ft készpénzt és a sértett nevére szóló bankkártyáját eltulajdonították, amellyel azt követően 60.000 Ft készpénzt vettek fel a sértett bankszámlájáról.  A lopással okozott kár összesen 270.000 Ft.

Lopás bűntette miatt Cs. S-né (77) feljelentése alapján indult eljárás ismeretlen tettesek (35 év körüli világos hosszú hajú nő és 40 év körüli magas vékony férfi) ellen, akik 2016. 03.19-én 13:30 óra körüli időben gépkocsival megjelentek a sértettnél és bűnmegelőzés okán kérdezőbiztosnak kiadva magukat felmérték a házat. Később azzal az ürüggyel, hogy otthagytak valamit visszatért a férfi és a sértett figyelmetlenségét kihasználva készpénzét és a takarékleveleit eltulajdonította. A bűncselekménnyel okozott kár: 720.000 Ft.

Lopás bűntette miatt T. E-né (89) feljelentése alapján indult eljárás ismeretlen tettes ellen, aki 2016.03.22 napon 09:50 és 10:10 közötti időben a sértett lakásába - villanyóracsere indokával - magát E-ON alkalmazottnak kiadva bekéredzkedett és a sértett figyelmetlenségét kihasználva készpénzt tulajdonított el.  A bűncselekménnyel okozott kár: 560.000 Ft.

Lopás bűntettének megalapozott gyanúja miatt rendőri jelentés alapján indult eljárás ismeretlen tettes ellen, aki 2016.03.16-án 11:30 óra és 12:00 óra közötti időben T. N-né (88) saját tulajdonát képező családi házába magát villanyóra leolvasónak kiadva a sértett által bebocsátást nyert. A házban a sértettet pénze felváltására vette rá, majd a sértett idős korát és figyelmetlenségét kihasználva eltulajdonította annak kb.: 1.000.000 forint készpénzét. A bűncselekménnyel okozott kár: kb. 1.000.000 Ft.

Nagyobb kárt okozó csalás bűntettének megalapozott gyanúja miatt B. K-né bejelentést tett ismeretlen tettesek ellen aki, 2016.03.30-án 11:45 - 12:00 óra között az E-ON alkalmazottjának kiadva magát, áramszolgáltatói ellenőrzésre hivatkozva bement a sértett családi házába, majd ott ellenőrzést színlelve elterelte a sértett figyelmét és eltulajdonított 600.000 Ft-ot. A bűncselekménnyel okozott kár: 600.000 Ft.

Az elkövetők a legkülönfélébb indokokkal szólítják meg az idős embereket, elterelik figyelmüket a bűncselekmények elkövetése érdekében.
Kérjük Önöket, ha egyedül vannak otthon, ne engedjenek senkit bemenni a lakásba, akinek személyazonosságáról előzőleg nem győződtek meg - még akkor se, ha hivatalos szerv vagy vállalat képviselőjének mondja magát! 
A nyugdíjbiztosítási igazgatóság, valamint a közüzemi szolgáltatók munkatársai – pl. vízművek, áramszolgáltató – alkalmazottaik érkezése előtt értesítik a fogyasztókat, egyenruhával, sorszámozott, arcképes igazolvánnyal rendelkeznek! Ezek az igazolványok a legtöbb esetben csak személyi igazolvánnyal együtt érvényesek, és azokat az alkalmazottaknak felszólítás nélkül fel kell mutatniuk. Amennyiben mégsem teszik meg, kérni kell, hogy igazolják magukat. Ha a felszólításnak nem tesznek eleget, nem szabad beengedni őket a lakásba, de még az udvarra sem!
 Ha kétségei vannak, valóban az adott szolgáltatótól érkeztek-e, hívja fel telefonon a cég ügyfélszolgálatát. 
Érdeklődjön az önkormányzatnál a házi jelzőrendszeres segítségnyújtás, illetve a vészhelyzeti segélyhívók beszerelésének lehetőségéről, ezek hiányában szereltessen be S.O.S segélyhívó jelzőberendezést (vezeték nélküli kapucsengő) rosszullét, betörés esetére!
 Ha bajt történt, azonnal értesítsék a rendőrséget, próbálják megfigyelni, hogy az elkövetők hogy néztek ki, merre és milyen módon - gyalog, gépjárművel- távoztak a helyszínről. Ha gépjárművel érkeztek az elkövetők az általuk használt gépjármű rendszámát, színét, típusát jegyezzék fel, valamint azonnal értesítsék a Rendőrséget a 107, vagy 112 segélyhívó telefonszámon. 

Ha esetleg az elkövetők megfogtak valamit (pl.: pohár, bútor), ahhoz ne nyúljanak és mutassák meg a helyszínre érkező rendőröknek. 

Figyeljenek fel a lakókörnyezetükben felbukkanó idegenekre, külföldi rendszámú autókra, mert így később értékes információikkal segíthetik a rendőrség munkáját!

Fogadják meg tanácsainkat!
Előzzük meg együtt a bűncselekményeket!

Győr, 2016. április 14.

				                                             Tisztelettel:

Kovács Sándor r. alezredes	
         osztályvezető

Lelki Elsősegély Telefonszolgálat

„A szolgáltatásnak köszönhetően a hívó fél egy embertársával oszthatja meg problémáit, elfogadó, nem ítélkező légkörben. A szolgáltatás lelki támaszt nyújt magányos, lelki traumát átélő vagy az öngyilkosságot fontolgató hívók számára.”

A lelki elsősegély telefonszolgálat elérhető bárhonnan, vezetékes és mobiltelefonról európai rövidített hívószámon – 116-123 – elérhető díjmentesen és névtelenül éjjel-nappal Magyarország területéről.